送宋秀實罷官歸將有東南之行
作者：晁公遡
朝代：宋

paragraphs: 遑遑魯東丘，結友得聃耳。
兩家千歲後，尚復通爵里。
況予與先世，相去百年邇。
常恨會面難，此意恐遂已。
豈期官紵溪，君爲幕下士。
不但見典型，自喜聞正始。
獨嗟瓦礫後，不遑蒹葭倚。
遽聞北海薦，當爲東山起。
春風洞庭波，九澤彌空水。
掛帆下中流，千里一日爾。
東南即王都，分野乃星紀。
宮殿芙蓉旗，玉佩白雲委。
麒麟翳鳳皇，侍輦叅劒履。
當知帝所樂，顧非俗吏比。
良圖宜早遂，力行無遽止。
今朝離亭柳，顔色已可喜。
欲君早著鞭，折贈當馬箠。